stanford-oval/wikipedia huggingface dataset:
วลาดีมีร์ ปูติน
งานการเมือง > นายกรัฐมนตรีครั้งที่สอง (2008–12)

เนื่องจากรัฐธรรมนูญรัสเซียบัญญัติให้ประธานาธิบดีสามารถดำรงตำแหน่งได้ไม่เกินสองวาระ ดังนั้นปูตินจึงเลือกให้ดมีตรี เมดเวเดฟ ซึ่งเป็นเพื่อนและอดีตเสนาธิการเครมลินของเขาเป็นตัวแทนของเขาในการชิงตำแหน่งประธานาธิบดีแทน ซึ่งเมดเวเดฟก็ได้รับเลือกตั้งเป็นประธานาธิบดี และเข้ารับตำแหน่งในวันที่ 8 พฤษภาคม ค.ศ. 2008 ซึ่งในวันเดียวกันนั้นเองปูตินได้รับแต่งตั้งเป็นนายกรัฐมนตรี ทำให้ปูตินยังสามารถคงอิทธิพลทางการเมืองการปกครองไว้ได้
ปูตินอ้างว่า การเอาชนะความยากลำบากในวิกฤตเศรษฐกิจโลก เป็นหนึ่งในความสำเร็จสองอย่างของปูตินในช่วงที่เป็นนายกรัฐมนตรีครั้งที่สอง ความสำเร็จอีกอย่างคือการรักษาเสถียรภาพด้านขนาดประชากรในรัสเซียระหว่างปี 2008–2011 หลังจากที่รัสเซียต้องเผชิญกับภาวะจำนวนประชากรถดถอยมากว่าสองทศวรรษ ในการประชุมใหญ่ของพรรคในวันที่ 24 กันยายน 2011 เมดเวเดฟก็ประกาศให้ปูตินเป็นผู้ลงชิงตำแหน่งประธานาธิบดีในการเลือกตั้งในเดือนธันวาคม นักสังเกตการณ์จำนวนมากเชื่อว่าปูตินจะได้รับเลือกตั้งเป็นประธานาธิบดีวาระที่สาม และเมดเวเดฟก็ถูกวางตัวให้เป็นนายกรัฐมนตรีคนถัดไปหลังเมดเวเดฟลงจากตำแหน่งประธานาธิบดี อย่างไรก็ตาม หลังผลการเลือกตั้งเมื่อ 4 ธันวาคม 2011 ได้ออกมาและปูตินเป็นผู้ชนะนั้น มีชาวรัสเซียหลายหมื่นคนออกมาประท้วงต่อต้านผลการเลือกตั้งและกล่าวหาคณะกรรมการการเลือกตั้ง ซึ่งถือเป็นการประท้วงที่ใหญ่ที่สุดนับตั้งแต่ปูตินเข้ามาปกครองประเทศ กลุ่มผู้ประท้วงได้ออกมาเรียกร้องให้การเลือกตั้งเป็นโมฆะ
การผนวกดินแดนไครเมียและรุกรานยูเครน

บทความหลัก: วิกฤตการณ์ไครเมีย พ.ศ. 2557
ในปี ค.ศ. 2014 ประเทศยูเครนเกิดความวุ่นวายและก่อจลาจลขึ้นเพื่อขับไล่ประธานาธิบดีวิคเตอร์ ยานูคอวิช ซึ่งช่วงนี้เองประธานาธิบดีปูตินได้สั่งให้เคลื่อนกำลังทหารสู่ไครเมียโดยข้ออ้างว่าเพื่อปกป้องผลประโยชน์และพลเมืองเชื้อสายรัสเซียในไครเมีย กองทหารรัสเซียสามารถเข้าควบคุมไครเมียได้ทั้งหมดในวันที่ 2 มีนาคม 2014 การกระทำนี้ถูกประณามจากบรรดาชาติสมาชิกนาโตอย่างรุนแรงและมีมาตรการคว่ำบาตรด้านพลังงานต่อรัสเซีย หลังจากนั้นสองสัปดาห์ก็มีการลงประชามติว่าด้วยสถานภาพของไครเมียขึ้น โดยเสียงข้างมากกว่า 93% ของผู้มาใช้สิทธิต้องการให้ใครเมียแยกตัวออกจากยูเครนและเข้าเป็นส่วนหนึ่งของประเทศรัสเซีย สนธิสัญญาผนวกดินแดนระหว่างไครเมียได้ลงนามเมื่อวันที่ 18 มีนาคม และรัฐสภารัสเซียให้การรับรองในวันที่ 21 มีนาคม อย่างไรก็ตาม สิบสามชาติสมาชิกในคณะมนตรีความมั่นคงแห่งสหประชาชาติได้ลงมติให้ประกาศว่าการลงประชามตินั้นเป็นโมฆะ แต่รัสเซียในฐานะสมาชิกถาวรได้ใช้อำนาจยับยั้งและจีนงดออกเสียง แม้ญัตติจะตกไปแต่ฝ่ายนาโตก็ไม่ลดความพยายาม ในการประชุมสมัชชาใหญ่แห่งสหประชาชาติเมื่อวันที่ 28 มีนาคม 2014 ได้มีมติเสียงข้างมากให้ประกาศว่า การลงประชามติดังกล่าวเป็นโมฆะ และสหประชาชาติมิอาจยอมรับการผนวกดินแดนไครเมียเป็นส่วนหนึ่งของประเทศรัสเซีย  จากมติดังกล่าวนำไปสู่การเพิ่มมาตรการลงโทษต่อรัสเซีย ฝ่ายนิยมรัสเซียได้แพร่เข้าไปในภาคใต้และภาคตะวันออกของยูเครน และกลายเป็นกองกำลังกบฎที่สนับสนุนโดยรัสเซีย
จากมาตรการลงโทษต่าง ๆ ต่อรัสเซียประกอบกับการที่ราคาน้ำมันโลกลดลงอย่างมาก ทำให้รัสเซียเผชิญกับกับภาวะเศรษฐกิจถดถอย แต่จากการที่รัสเซียเป็นคู่ค้าอันดับสามของสหภาพยุโรปและเป็นแหล่งพลังงานขนาดใหญ่ของยุโรป การลงโทษต่อรัสเซียก็ทำให้เศรษฐกิจในยุโรปถดถอยและเผชิญกับความเสี่ยงด้านวิกฤตพลังงาน
การแทรกแซงซีเรีย

ในวันที่ 30 กันยายน 2015 ประธานาธิบดีปูตินได้อนุมัติให้กองทัพรัสเซียทำการเข้าแทรกแทรงในสงครามกลางเมืองซีเรีย ภายหลังจากได้รับคำร้องขอสนับสนุนด้านการทหารจากรัฐบาลซีเรียเพื่อการปราบกบฎและกลุ่มญิฮาดในซีเรีย รัสเซียเข้าแทรกแทรงด้วยการทิ้งระเบิดทางอากาศ, การยิงขีปนาวุธ และใช้กำลังรบพิเศษทะลวงเข้าจัดการกับกองกำลังฝ่ายต่อต้านรัฐบาลซีเรีย ซึ่งรวมถึงฝ่ายค้านซีเรีย, รัฐอิสลามอิรักและลิแวนต์ (ไอซิส) และกลุ่มมุสลิมหัวรุนแรงอื่นๆ ต่อมาปูตินได้ประกาศในวันที่ 14 มีนาคม 2016 ว่าปฏิบัติการในประเทศซีเรียนั้น "ประสบความสำเร็จอย่างยิ่ง" และสั่งการให้ถอนกองกำลังหลักของรัสเซียออกจากซีเรีย แต่ยังคงเหลือกองทหารรัสเซียบางส่วนอยู่ในซีเรียเพื่อสู้กับกลุ่มต่อต้านฯและสนับสนุนรัฐบาลซีเรีย ต่อมาในเดือนธันวาคม 2017 ปูตินได้เดินทางเยือนประเทศซีเรียเป็นครั้งแรกตั้งแต่การเข้าแทรกแซงของรัสเซีย
ภาพลักษณ์

ในมุมมองของสาธารณชน ปูตินมีภาพลักษณ์ที่เป็นชายชาตรี องอาจ และน่าเกรงขาม ภาพลักษณ์เหล่านี้ไม่ได้ปรากฏเฉพาะในรัสเซียเท่านั้น แต่เป็นที่โจษจันในระดับโลก เขาโปรดปรานกีฬาผาดโผนและอันตรายต่างๆเช่นการล่าสัตว์ ปูตินมีความสามารถในการขับเครื่องบิน ทั้งเครื่องบินทั่วไปไปจนถึงเครื่องบินรบสมรรถนะสูง  นอกจากนี้ยังมีความเชี่ยวชาญด้านศิลปะการต่อสู้หลายแขนง เช่น แซมโบ, ยูโด, คาราเต้ ซึ่งปูตินเคยเป็นแชมป์กีฬาแซมโบและยูโดของนครเลนินกราดด้วย นอกจากนี้ยังมีความสามารถอื่นๆอีก อาทิ การขี่ม้า, ล่องแก่ง, การตกปลา ไปจนถึงการว่ายน้ำในแม่น้ำไซบีเรียที่เย็นยะเยือก ซึ่งมักจะปรากฏภาพที่เขาไม่ใส่เสื้อขณะทำกิจกรรมเหล่านี้ และยังสามารถดำน้ำลึก หยุดเสือและหมีขั้วโลกด้วยปืนยิงยาสลบ, เป็นนักบินผู้ช่วยในเครื่องบินดับไฟป่า, ยิงลูกดอกใส่วาฬเพื่อการติดตาม, ขับรถสูตร เป็นต้น
ทรัพย์สิน

ตัวเลขอย่างเป็นทางการที่เปิดเผยระหว่างการเลือกตั้งสภานิติบัญญัติ ค.ศ. 2007 ระบุว่าปูตินมีทรัพย์สินประมาณ 3.7 ล้านรูเบิล (150,000 ดอลลาร์สหรัฐ) ในบัญชีธนาคาร มีอพาร์ตเมนต์ 77.4 ตารางเมตรในเซนต์ปีเตอส์เบิร์ก และทรัพย์สินจิปาถะอีกจำนวนหนึ่ง ปูตินรายงานรายได้รวม 2 ล้านรูเบิล (ประมาณ 80,000 ดอลลาร์สหรัฐ) ใน ค.ศ. 2006 และใน ค.ศ. 2012 ปูตินรายงานรายได้ 3.6 ล้านรูเบิล (ประมาณ 113,000 ดอลลาร์สหรัฐ)
เคยมีภาพถ่ายปูตินสวมนาฬิกาข้อมืหรูจำนวนหนึ่ง มูลค่ารวมประมาณ 700,000 ดอลลาร์สหรัฐ หรือคิดเป็นรายได้ประมาณ 6 ปี บางโอกาสเขามอบนาฬิกามูลค่าหลักพันดอลลาร์สหรัฐให้เป็นของขวัญแก่ชาวนาและคนงานโรงงาน
นักการเมืองและนักหนังสือพิมพ์ฝ่ายค้านของรัสเซียระบุว่า ปูตินเป็นเจ้าของทรัพย์สินหลายพันล้านดอลลาร์สหรัฐอย่างลับ ๆ โดยเป็นเจ้าของหุ้นในบริษัทรัสเซียจำนวนหนึ่ง รายงานของ Polygraph.info ตรวจสอบรายงานของนักวิเคราะห์ตะวันตก (1–1.6 แสนล้านดอลลาร์สหรัฐ) และรัสเซีย (40,000 ล้านดอลลาร์สหรัฐ) ซีไอเอ (40,000 ล้านดอลลาร์สหรัฐ) และข้อโต้แย้งของสื่อรัสเซีย สรุปว่า ทรัพย์สินรวมของปูตินนั้นสรุปแน่ชัดไม่ได้ และการประเมินของผู้อำนวยการข่าวกรองสหรัฐยังไม่สมบูรณ์ แต่จากหลักฐานต่าง ๆ พบว่าสำนักข่าวกรองตะวันตกพบหลักฐานเกี่ยวกับทรัพย์สินของปูตินบ้างเหมือนกัน
มัสยิดบางอ้อ

| มัสยิดบางอ้อ |
| --- | --- |
มัสยิดบางอ้อ ศาสนสถานที่สำคัญของชาวมุสลิมสายเปอร์เซีย หรือชาวแขกแพในไทย
ศาสนา
ศาสนา: อิสลามนิกายซุนนี
ที่ตั้ง
ที่ตั้ง: ถนนจรัญสนิทวงศ์  ซอยจรัญสนิทวงศ์ 86 แขวงบางอ้อ เขตบางพลัด กรุงเทพมหานคร 10700
ประเทศ: ประเทศไทย
สถาปัตยกรรม
เสร็จสมบูรณ์: พ.ศ. 2462
มัสยิดบางอ้อ มีประวัติความเป็นมาตั้งแต่ช่วงต้นรัชกาลที่ 5 แห่งกรุงรัตนโกสินทร์ ชาวมุสลิมย่านบางอ้อได้ประกอบศาสนกิจร่วมกันบนแพ ก่อนที่จะมีการสร้างอาคารไม้ชั่วคราวทรงหกเหลี่ยมขึ้นในช่วงปลายสมัยรัชกาลที่ 5 เพื่อใช้เป็นสถานที่ทำละหมาดบนที่ตั้งของบริเวณมัสยิดบางอ้อในปัจจุบัน ต่อมาได้มีการสร้างอาคารถาวรขึ้นเป็นเรือนไม้ทรงปั้นหยา โดยมีขนาดใหญ่กว่าอาคารไม้หลังเดิม เรือนไม้ทรงปั้นหยานี้แล้วเสร็จราวปี พ.ศ. 2449 เพื่อเป็นอาคารอเนกประสงค์ ใช้เป็นสถานที่ละหมาดและเรียนคัมภีร์อัลกุรอาน
ในช่วงต้นรัชกาลที่ 6 เริ่มก่อสร้างอาคารก่ออิฐถือปูนขึ้นอีกหลังหนึ่ง อาคารใหม่หลังนี้มีความสวยงามทัดเทียมอาคารอื่น ๆ ในกรุงเทพฯ ที่สร้างขึ้นในยุคเดียวกัน เมื่อสร้างเสร็จในปี พ.ศ. 2462 จึงได้ใช้เป็นอาคารมัสยิดบางอ้อมาจนถึงปัจจุบัน อาคารมัสยิดได้รับรางวัลจากสมาคมสถาปนิกสยาม เป็นอาคารที่ควรค่าแก่การอนุรักษ์ในปี พ.ศ. 2559
สถาปัตยกรรม

มัสยิดบางอ้อ มีสถาปัตยกรรมผสมกันระหว่างศิลปะเรอเนซองส์ บาโรก โมกุล ปั้นหยา อาหรับ และเปอร์เซีย โดยมีช่างผู้ก่อสร้างเป็นคนจีน อาคารมัสยิดเป็นอาคารชั้นเดียวก่ออิฐถือปูน ประดับลายปูนปั้นไว้โดยรอบ โดยโครงสร้างหลักก่อสร้างในรูปแบบศิลปะเรอเนซองส์ ที่เน้นความสมมาตรและความเป็นสัดส่วนของรูปทรงเรขาคณิต ที่หน้าบันหรือจั่วมีความหรูหราแบบศิลปะบาโรก ขณะที่หลังคามัสยิดเป็นทรงปั้นหยา ส่วนโดมสีเขียวบนหลังคาหออะษาน (หอคอยสุเหร่า) ได้รับอิทธิพลจากรูปดอกบัวใหญ่ตามคติฮินดูและรูปหม้อน้ำของชาวอาหรับ ซึ่งเป็นองค์ประกอบสำคัญของศิลปะโมกุล ทางขึ้นของหออะษานทั้งสองข้างเป็นบันไดวน ทำด้วยไม้สักที่มีความแข็งแรงและสวยงาม
อาคารมัสยิดแบ่งออกเป็น 2 ส่วน ส่วนแรกคือ โถงด้านหน้าเป็นอาคารสี่เหลี่ยมผืนผ้าทอดตัวขนานไปกับแนวแม่น้ำเจ้าพระยา ส่วนที่ 2 คือ อาคารส่วนที่ทำพิธีละหมาด เป็นอาคารเกือบสี่เหลี่ยมจัตุรัสที่ไม่ประกบติดกับส่วนโถง แต่เอียงไปตามทิศทางที่ตรงกับทิศตะวันตก ซึ่งมีความหมายว่าผู้ทำละหมาดจะหันหน้าไปในทิศกิบละฮ์ (Qiblah) หรือทิศที่หันไปสู่ที่ตั้งของวิหารอัลกะอ์บะฮ์ ในมัสยิดอัลฮะรอม นครมักกะฮ์ ประเทศซาอุดีอาระเบีย
วัฒนธรรมชุมชนมัสยิดบางอ้อ

กิจกรรมของชุมชนที่แสดงให้เห็นวัฒนธรรมอาหารของชุมชมมัสยิดบางอ้อคือ "โครงการอาหารสานใจ" โดยมีคุณอุไร มุฮำหมัด และคุณซารีนา นุ่มจำนงค์ เป็นผู้ริเริ่ม ซึ่งเกิดจากสมาชิกในชุมชนต้องการสืบทอดมรดกวัฒนธรรมอาหารเก่าแก่ โดยนำอาหารมาเชื่อมความสัมพันธ์ระหว่างผู้สูงอายุและเยาวชน เพื่อสร้างกิจกรรมให้ผู้ใหญ่ได้เปิดใจถ่ายทอดสูตรอาหารดั้งเดิมของชุมชนไปสู่เด็กรุ่นใหม่ และรักษาตำรับอาหารย่านบางอ้อให้ยังคงอยู่สืบไป
โรงแรมรอยัล ออคิด (ประเทศไทย)

| --- | --- |

ประเภท: บริษัทมหาชน
การซื้อขาย: SET:ROH
อุตสาหกรรม: บริการ
ก่อตั้ง: พ.ศ. 2521
สำนักงานใหญ่: 2 ตรอกกัปตันบุช ถนนเจริญกรุง แขวงบางรัก เขตบางรัก กรุงเทพมหานคร
บุคลากรหลัก: ศานิต อรรถญาณสกุล (ประธานกรรมการบริหาร)
เว็บไซต์: www.royalorchidsheraton.com
บริษัท โรงแรมรอยัล ออคิด (ประเทศไทย) จำกัด (มหาชน) เป็นบริษัทที่ประกอบธุรกิจบริหารกิจการโรงแรม จำหน่ายอาหารและเครื่องดื่ม พร้อมทั้งให้บริการอื่นที่เกี่ยวข้อง เพื่ออำนวยความสะดวกแก่ผู้มาใช้บริการ ภายใต้การบริหารงานของกลุ่มแมริออท อินเตอร์เนชั่นแนล โรงแรมรอยัล ออคิด เชอราตัน มีห้องพักทั้งสิ้น 726 ห้อง
ประวัติ

เมื่อ พ.ศ. 2521 กลุ่มอิตัลไทยต้องการดำเนินธุรกิจโรงแรม จึงจัดตั้งบริษัท อิตัลไทย อินเตอร์เนชั่นแนล โฮเต็ล ด้วย ทุนจดทะเบียนเริ่มแรก 80 ล้านบาท ต่อมาเปลี่ยนชื่อเป็นบริษัท โรงแรม รอยัล ออคิด (ประเทศไทย) ก่อสร้างโรงแรมรอยัล ออคิด และเริ่มเปิดให้บริการบางส่วนในเดือนธันวาคม พ.ศ. 2525 มีพิธีเปิดอย่างเป็นทางการเมื่อวันที่ 22 กรกฎาคม พ.ศ. 2526
ต่อมา พ.ศ.  2528 บริษัททำสัญญาการจัดการบริหารงานโรงแรมกับ Sheraton Overseas Management Corporation และเปลี่ยนชื่อเป็น "โรงแรมรอยัล ออคิด เชอราตัน และทาวเวอร์" บริษัทได้จดทะเบียนเข้าตลาดหลักทรัพย์แห่งประเทศไทย เมื่อ พ.ศ. 2532 ใช้ชื่อหุ้นว่า ROH มีทุนจดทะเบียนรวม 937.5 ล้านบาท
14 พฤษภาคม พ.ศ. 2544 กลุ่มสตาร์วูด โรงแรมและรีสอร์ตเวิลด์ไวด์ ประเทศสิงคโปร์ บรรลุข้อตกลงซื้อหุ้น ROH ตามข้อเสนอซื้อขายหุ้น จำนวน 44% หรือ 93.75 ล้านหุ้น รวมมูลค่าทั้งสิ้น 1,400 ล้านบาท โดยใน44% เป็นของผู้ถือหุ้น 3 ราย คือ อิตัลไทย มิชิแกนอินเวสเม้นท์ และฮ่องกงแลนด์ ส่วนผู้ถือหุ้นที่เหลือ คือ การบินไทย สัดส่วน 24% เอ็มบีเค ดีเวลลอปเมนท์ 25% และผู้ถือหุ้นรายย่อย โดยกลุ่มอิตัลไทยตัดสินใจขายหุ้นทิ้งทั้งหมด
26 ตุลาคม พ.ศ. 2544 บริษัท เอ็มบีเค พร็อพเพอร์ตีส์ แอนด์ ดีเวลล็อปเมนท์ได้เข้าซื้อหุ้นโรงแรมรอยัล ออคิด เชอราตัน 29-34% มูลค่า 718 ล้านบาท ผู้ถือหุ้นรายใหญ่จึงประกอบด้วย บริษัท สตาร์วูด โฮเต็ล (ประเทศไทย) จำกัด สัดส่วน 44% บริษัท เอ็ม บี เค โฮเต็ล แอนด์ รีสอร์ท จำกัด 29.865% และบริษัท การบินไทย จำกัด (มหาชน) 24%
ต่อมาเมื่อวันที่ 24 มกราคม พ.ศ. 2561 กลุ่มแกรนด์ แอสเสท โฮเทลส์ แอนด์ พรอพเพอร์ตี้ (GRAND) ได้เข้าซื้อหุ้นบริษัท โรงแรมรอยัล ออคิด (ประเทศไทย) จำกัด (มหาชน) จากบริษัท สตาร์วูด โฮเต็ล (ประเทศไทย) จำกัด จำนวน 44% และจากบริษัท การบินไทย จำกัด (มหาชน) จำนวน 24% รวมเป็น 68% อีกไม่กี่เดือนต่อมาบริษัท เอ็ม บี เค โฮเต็ล แอนด์ รีสอร์ท จำกัด (MBK-HR) ขายหุ้นทั้งหมดของโรงแรมรอยัล ออคิด ที่ถืออยู่ 29.86% ให้กลุ่ม แกรนด์ แอสเสท โฮเทลส์ แอนด์ พรอพเพอร์ตี้
ลักษณะการประกอบธุรกิจ

โรงแรมรอยัล ออคิด เชอราตัน ตั้งอยู่บนที่ดินเลขที่ 2 ซอยกัปตันบุช ถนนเจริญกรุง แขวงบางรัก เขตบางรัก กรุงเทพมหานคร รวมเนื้อที่ 5 ไร่ 1 งาน 65 ตารางวา โดยทางบริษัทได้ทำการเช่าที่ดินดังกล่าวพร้อมอาคาร เครื่องจักรและเฟอร์นิเจอร์จากบรษัทไทย รอยัล ออคิด เรียลเอซเทท จำกัด ซึ่งเป็นบริษัทย่อยของบริษัท
โรงแรมมีห้องพักจำนวน 726 ห้อง จากชั้น 5 ถึงชั้น 28 ประกอบด้วย
Deluxe Riverview Room 324 ห้อง
Deluxe Premium Riverview Room 240 ห้อง
Club Deluxe Riverview Room 95 ห้อง
Club Junior Suite 23 ห้อง
Club Executive Suite 43 ห้อง
Royal Orchid Presidential Suite 1 ห้อง
ด้านข้างโรงแรมคือริเวอร์ซิตี้
วัดสำโรงเหนือ

| วัดสำโรงเหนือ |
| --- | --- |

ชื่อสามัญ: วัดสำโรงเหนือ, วัดเกาะแก้วศรีเมือง, วัดปากคลองสำโรง
ที่ตั้ง: เลขที่ 19 หมู่ที่ 10 ถนนเทศบาลเมืองปู่เจ้าสมิงพราย 8 ตำบลสำโรงกลาง อำเภอพระประแดง จังหวัดสมุทรปราการ 10130
ประเภท: วัดราษฎร์
นิกาย: มหานิกาย
เจ้าอาวาส: พระครูปริยัติวรโสภิต
 สถานีย่อยพระพุทธศาสนา
วัดสำโรงเหนือ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 10 บ้านคลองสำโรง ตำบลสำโรงกลาง อำเภอพระประแดง จังหวัดสมุทรปราการ พื้นที่ตั้งวัดเป็นที่ราบลุ่มมีแม่น้ำและคลองรอบทั้งสามด้าน กล่าวคือ ทิศเหนือติดกับแม่น้ำเจ้าพระยา ทิศตะวันออกติดกับคลองสำโรง ทิศตะวันตกติดกับคลองมหาวงษ์ หน้าวัดอยู่ทางทิศตะวันออก มีถนนออกไปสู่ถนนปู่เจ้าสมิงพราย วัดมีเนื้อที่ 8 ไร่ 50 ตารางวา
ประวัติ

วัดสำโรงเหนือสร้างขึ้นราวปี พ.ศ. 2300 ในสมัยอยุธยาตอนปลาย เดิมชื่อว่า วัดเกาะแก้วศรีเมือง ที่ตั้งวัดเดิมมีโรงนาอยู่สามโรง คำว่าสามโรงจึงเพี้ยนเป็นสำโรง ต่อมาจึงได้เปลี่ยนชื่อเป็นวัดสำโรงเหนือ (และเพื่อให้ต่างจากวัดอีกแห่งคือ วัดสำโรงใต้) แต่ชาวบ้านนิยมเรียกว่า วัดปากคลองสำโรง เนื่องจากที่ตั้งวัดอยู่ตรงปากคลอง วัดได้รับพระราชทานวิสุงคามสีมาเมื่อวันที่ 17 กันยายน พ.ศ. 2519 เขตวิสุงคามสีมากว้าง 20 เมตร ยาว 40 เมตร
ในด้านการศึกษา ทางวัดเริ่มเปิดสอนพระปริยติธรรมตั้งแต่ พ.ศ. 2480 จนถึงปัจจุบัน และได้ให้ทางราชการสร้างโรงเรียนประชาบาลในที่ดินของวัด ชื่อโรงเรียนวัดสำโรงเหนือ (สุขราษฎร์ศึกษา)
อาคารเสนาสนะ

ภายในอุโบสถของวัดมีภาพจิตรกรรมฝาผนังเรื่องราวพุทธประวัติ พระประธานเป็นพระพุทธรูปปางมารวิชัย เจดีย์เก่าของวัดมีต้นโพธิ์ขึ้นครอบรอบจนแทบมองไม่เห็นเจดีย์ นอกจากนี้ยังมีศาลาการเปรียญ หอระฆัง กุฏิสงฆ์ 5 หลัง ศาลาดิน และสุสาน ปูชนียวัตถุของวัดได้แก่ พระพุทธรูปปางสะดุ้งมาร พระพุทธรูปปางห้ามญาติ รูปหล่อพระอาจารย์จีน รูปหล่อหลวงปู่สุข พระพุทธรูปปางห้ามญาติทรงเครื่องที่สร้างขึ้นสมัยอยุธยาตอนปลาย
รายนามเจ้าอาวาส

หลวงปู่กาฬ
สมภารแม้น
สมภารช่วง
สมภารพุก
สมภารลา
หลวงปู่สุข
สมภารจีบ  (พระครูสมุทรกิจโกศล)
วัดบางน้ำผึ้งนอก

| วัดบางน้ำผึ้งนอก |
| --- | --- |


ชื่อสามัญ: วัดบางน้ำผึ้งนอก
ที่ตั้ง: เลขที่ 10 หมู่ที่ 1 ซอยบัวผึ้งพัฒนา ซอย 6 ถนนบัวผึ้งพัฒนา ตำบลบางน้ำผึ้ง อำเภอพระประแดง จังหวัดสมุทรปราการ 10130
ประเภท: วัดราษฎร์
นิกาย: มหานิกาย
 สถานีย่อยพระพุทธศาสนา
วัดบางน้ำผึ้งนอก เป็นวัดราษฎร์สังกัดคณะสงฆ์ฝ่ายมหานิกาย เป็นวัดบนเกาะบางกะเจ้า ในหมู่ที่ 1 บ้านวัดบางน้ำผึ้งนอก ตำบลบางน้ำผึ้ง อำเภอพระประแดง จังหวัดสมุทรปราการ วัดมีเนื้อที่ 37 ไร่ ที่ธรณีสงฆ์ จำนวน 3 แปลง 10 ไร่ 1 งาน 78 ตารางวา
ประวัติ

ไม่ปรากฏผู้สร้างและประวัติการสร้าง แต่สันนิษฐานว่าสร้างเมื่อประมาณ พ.ศ. 2210 ในสมัยกรุงศรีอยุธยาตอนปลาย จากหลักฐานศิลาจารึกว่า มีเจ้าพระยาท่านหนึ่ง ชื่อ ธรรมธิกรณ์มั่ง ทำการบูรณะปฏิสังขรณ์และมีพระรูปหนึ่ง ชื่อ พระวิชัย มาสร้างศาลาการเปรียญเมื่อ พ.ศ. 2330 เพื่อแทนศาลาหลังเก่า วัดบางน้ำผึ้งนอกได้รับพระราชทานวิสุงคามสีมาเมื่อวันที่ 16 มีนาคม พ.ศ. 2509 (อุโบสถหลังใหม่) สร้างแทนหลังเก่า โดยมีสมเด็จพระนางเจ้ารำไพพรรณี พระบรมราชินี ทรงเป็นผู้ตัดหวายลูกนิมิต
อาคารเสนาสนะและจิตรกรรมฝาผนัง

โบสถ์และวิหารหลังเก่า เดิมถูกปล่อยทิ้งร้าง จนกระทั่งใน พ.ศ. 2560 อยู่ในช่วงบูรณปฏิสังขรณ์ใหม่ วิหารเป็นอาคารก่ออิฐถือปูน ไม่มีการลดหลั่นของหลังคา ไม่มีช่อฟ้าใบระกา หางหงส์ มีลวดลายปูนปั้นประดับหน้าบันรูปพระนารายณ์สองกรทรงยักษ์ ไม่มีเสาร่วมด้านใน ภายในวิหาร ประดิษฐานพระประธานสององค์ องค์ที่อยู่ด้านหน้าเป็นปางประทานพร องค์หลังเป็นปางมารวิชัย ผนังเหนือประตูหน้าต่างเดิมยังคงปรากฏภาพจิตรกรรมฝาผนังโดยรอบ มีสภาพเลือนมาก ผนังฝั่งตรงข้ามพระประธานแสดงภาพมารผจญ กลางภาพเป็นรูปพระพุทธเจ้าประทับบนบัลลังก์ดอกบัว และพระแม่ธรณีบีบมวยผม ผนังทั้งสองข้างส่วนที่เหนือบานประตูหน้าต่างเป็นภาพเทพชุมนุม บานหน้าต่างวิหารเป็นภาพกุมภัณฑ์แบกเทวดาถือพระขรรค์
โบสถ์เป็นอาคารก่ออิฐถือปูน หลังคาซ้อน 2 ชั้น มีร่องรอยประดับช่อฟ้า แต่ปัจจุบันชำรุดเสียหาย หน้าบันไม่มีลวดลาย ไม่มีเสาพาไลด้านข้าง ไม่มีเสาร่วมด้านใน โบสถ์ประดิษฐานพระประธานเก่าแก่ คือ หลวงพ่อใหญ่ เป็นพระพุทธรูปปางสมาธิ ด้านซ้ายและขวาของพระประธานมีพระอัครสาวกอยู่ทั้ง 2 ข้าง บานประตูหน้าต่างมีภาพวาดศิลปกรรมของช่างศิลป์ในยุคต้นรัตนโกสินทร์ (สมัยรัชกาลที่ 3–4) เช่น ภาพหนุ่มสาวไทย ภาพการตั้งเครื่องบูชาแบบจีน (มีแจกัน ผลไม้ ดอกไม้) ภาพเทวดาทวารบาลถือดอกบัว และภาพสาวมอญนุ่งผ้าแหวก แต่ภาพเลือนลางมาก
หน้าวัดบริเวณริมแม่น้ำเจ้าพระยา มีพระมงคลสมุทรพุทธมณีและมีพระสังกัจจายน์ประดิษฐานอยู่
รูปภาพ

พระอุโบสถเก่า
พระวิหารเก่า
เรือข้ามฟาก

วัดบางน้ำผึ้งนอก-วัดบางนานอก
ภาพจิตรกรรมที่บานประตู
วัดคลองใหม่ (กรุงเทพมหานคร)

| วัดคลองใหม่ |
| --- | --- |


ที่ตั้ง: ซอยพระรามที่ 3 ซอย 57 ถนนพระรามที่ 3 แขวงช่องนนทรี เขตยานนาวา กรุงเทพมหานคร 10120
ประเภท: วัดราษฎร์
พระประธาน: หลวงพ่อเงิน
เจ้าอาวาส: พระพิสิษฐ์ ธมฺมธีโร​
 สถานีย่อยพระพุทธศาสนา
วัดคลองใหม่ เป็นวัดราษฎร์ ตั้งอยู่ในแขวงช่องนนทรี เขตยานนาวา กรุงเทพมหานคร มีพระพิสิษฐ์ ธมฺมธีโร เป็นเจ้าอาวาส
วัดคลองใหม่เป็นวัดโบราณ สร้างเมื่อ พ.ศ. 2345 ได้รับพระราชทานวิสุงคามสีมาเมื่อ พ.ศ. 2355 สิ่งศักดิ์สิทธิ์ในวัดได้แก่ หลวงพ่อเงิน เป็นพระประธานประดิษฐานอยู่ในพระอุโบสถ ลักษณะการใช้พื้นที่สีเขียวในวัด โดยรวมเป็นลานคอนกรีตกว้างซึ่งใช้เป็นที่จอดรถสำหรับชุมชนในบริเวณใกล้เคียง มีการปลูกไม้ยืนต้นขนาดใหญ่สลับกับไม้กระถางในบริเวณรอบอุโบสถ ภายในวัดไม่มีพื้นที่สำหรับนั่งเล่นหรือพักผ่อน พื้นที่สีเขียวในวัดคลองใหม่มีพื้นที่ 611.82 ตารางเมตรหรือร้อยละ 10.30 ของพื้นที่วัดทั้งหมด ในวัดยังมีโรงเรียนวัดคลองใหม่ เปิดเมื่อวันที่ 1 มิถุนายน พ.ศ. 2477 สร้างในสมัยพระครูสุทธิธรรมานุกูลเป็นเจ้าอาวาส
วัดฉัตรแก้วจงกลณี

| วัดฉัตรแก้วจงกลณี |
| --- | --- |


ชื่อสามัญ: วัดฉัตรแก้วจงกลณี, วัดบางอ้อ
ที่ตั้ง: เลขที่ 298 ซอยจรัญสนิทวงศ์ 94 ถนนจรัญสนิทวงศ์ แขวงบางอ้อ เขตบางพลัด กรุงเทพมหานคร 10700
ประเภท: วัดราษฎร์
นิกาย: มหานิกาย
เจ้าอาวาส: พระมหาณัฐกร อินฺทวํโส
 สถานีย่อยพระพุทธศาสนา
วัดฉัตรแก้วจงกลณี เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในแขวงบางอ้อ เขตบางพลัด กรุงเทพมหานคร มีเนื้อที่ 13 ไร่ 14 ตารางวา ปัจจุบัน พระครูปลัดสิทธิวัฒน์ (ณัฐกร อินฺทวํโส ป.ธ.๓, พธ.บ., อ.ม.) เป็นเจ้าอาวาส
วัดฉัตรแก้วจงกลณีหรือที่ชาวบ้านเรียกว่า วัดบางอ้อ สร้างเมื่อประมาณ พ.ศ. 2330 ได้รับพระราชทานวิสุงคามสีมาเมื่อ พ.ศ. 2337 ไม่ทราบนามและประวัติผู้สร้าง ที่มาของชื่อวัดฉัตรแก้วจงกลณีน่าจะเกี่ยวข้องกับผู้สร้าง แต่ยังหาหลักฐานไม่พบ
อาคารเสนาสนะ

เจดีย์ทรงปรางค์องค์ใหญ่ เป็นเจดีย์ย่อมุมยอดประดับนภศูล สันนิษฐานว่าสร้างตั้งแต่สมัยพระบาทสมเด็จพระจุลจอมเกล้าเจ้าอยู่หัว อุโบสถสร้างขึ้นแทนหลังเดิมที่รื้อไปเมื่อ พ.ศ. 2524 เป็นอาคารก่ออิฐถือปูน หลังคาลด 3 ชั้น ประดับช่อฟ้า ใบระกา หางหงส์ ด้านหน้าและด้านหลังมีเสา 4 ต้น ซุ้มประตูและหน้าต่างปูนปั้นลายไทย ประดับกระจกสี ภายในมีจิตรกรรมฝาผนัง ปรางค์มีฐานกว้างประมาณ 35 เมตร สูง 25 เมตร วัดมีหอสวดมนต์ เป็นอาคารไม้สักทรงไทย กว้าง 11 เมตร ยาว 17 เมตร เป็นที่ประดิษฐานพระพุทธรูปเก่าแก่
รายนามเจ้าอาวาส

หลวงปู่กรัต
พระอธิการชื่น พ.ศ. 2458–2462
พระอธิการจุ่น พ.ศ. 2462–2464
พระมหารื่น บางยี่ขัน พ.ศ. 2464–2471
พระครูปลื้ม สอนเรืองวิทย์ พ.ศ. 2471–2474
พระมหาผัน พ.ศ. 2479–2485
พระครูรัตโนภาสสุนทร พ.ศ. 2485–2545
พระครูปริยัตยาธาร พ.ศ. 2545–ปัจจุบัน
วัดตึก (จังหวัดนนทบุรี)

| วัดตึก |
| --- | --- |


ชื่อสามัญ: วัดตึก, วัดใหม่ตึก
ที่ตั้ง: เลขที่ 77 หมู่ที่ 4 ซอยบางไผ่ ซอย 13 ถนนบางไผ่พัฒนา–แยกวัดตึก ตำบลบางไผ่ อำเภอเมืองนนทบุรี จังหวัดนนทบุรี 11000
ประเภท: วัดราษฎร์
นิกาย: มหานิกาย
เจ้าอาวาส: พระอธิการคำหมุน ธมฺมวีโร
 สถานีย่อยพระพุทธศาสนา
วัดตึก เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 4 บ้านบางไผ่น้อย ตำบลบางไผ่ อำเภอเมืองนนทบุรี จังหวัดนนทบุรี
ประวัติ

วัดตึกสร้างขึ้นเมื่อ พ.ศ. 2324 เดิมชื่อ วัดใหม่ตึก เนื่องจากมีร่องรอยการก่ออิฐถือปูนขนาดใหญ่และเก่าแก่อยู่ใต้ถุนหอสวดมนต์หลังเก่า ต่อมากลายเป็นวัดร้าง จนในสมัยพระอธิการคำหมุน ธมฺมวีโร หรือพระครูวรกิจธำรงเป็นเจ้าอาวาส ราว พ.ศ. 2535–2539 ท่านได้รื้อถอนและก่อสร้างขึ้นใหม่ทั้งหมดในบริเวณที่ดินเดิม แล้วเสร็จเมื่อ พ.ศ. 2539 นอกจากนี้ยังได้สร้างเสนาสนะอีกเป็นจำนวนมาก
อาคารเสนาสนะและปูชนียวัตถุ

อุโบสถหลังเก่าสร้างเมื่อ พ.ศ. 2324 ต่อมาได้สร้างอุโบสถใหม่สร้างเมื่อ พ.ศ. 2537 ภายในประดิษฐานพระประธานประจำอุโบสถปางมารวิชัย สร้างด้วยศิลาทรายแดง ลงรักปิดทอง มีอายุมากกว่า 100 ปี หน้าอุโบสถมีพระพุทธรูปปางมารวิชัยปูนปั้นปิดทอง เจดีย์ปูนปั้นทรงกลมประดิษฐานหน้าอุโบสถจำนวน 2 องค์ อายุประมาณ 100 ปี วิหารสร้างเมื่อ พ.ศ. 2545 ศาลาการเปรียญสร้างเมื่อ พ.ศ. 2508 ภายในประดิษฐานพระพุทธรูปปางมารวิชัย สร้างเมื่อ พ.ศ. 2535 หอสวดมนต์สร้างเมื่อ พ.ศ. 2528 กุฏิสงฆ์เป็นอาคารไม้และอาคารครึ่งตึกครึ่งไม้ ศาลาอเนกประสงค์สร้างเมื่อ พ.ศ. 2543 และมีศาลาบำเพ็ญกุศล วัดมีพระอุปคุตขนาดเท่าองค์พระจริงประดิษฐานอยู่ โดยวัดมีการจัดงานตักบาตรพระอุปคุตในคืนวันเพ็ญเดือน 12
รัฐมนตรีว่าการกระทรวงเกษตรและสหกรณ์ของไทย

| รัฐมนตรีว่าการ กระทรวงเกษตรและสหกรณ์ |
| --- | --- |
ตราประจำกระทรวง
ผู้ดำรงตำแหน่งคนปัจจุบัน นฤมล ภิญโญสินวัฒน์ ตั้งแต่ 3 กันยายน พ.ศ. 2567
กระทรวงเกษตรและสหกรณ์
สมาชิกของ: คณะรัฐมนตรีไทย
ผู้เสนอชื่อ: นายกรัฐมนตรีไทย
ผู้แต่งตั้ง: พระมหากษัตริย์ไทย
วาระ: ตามวาระของคณะรัฐมนตรี
ผู้ประเดิมตำแหน่ง: เจ้าพระยาภาสกรวงศ์ (พร บุนนาค)
สถาปนา: 1 เมษายน พ.ศ. 2435
รอง: รัฐมนตรีช่วยว่าการกระทรวงเกษตรและสหกรณ์
เว็บไซต์: https://www.moac.go.th/
รายนามรัฐมนตรีว่าการกระทรวงเกษตรและสหกรณ์ของไทย
รายนามผู้ดำรงตำแหน่ง > เสนาบดีกระทรวงเกษตรพานิชการ (พ.ศ. 2431 - พ.ศ. 2439)

| 0 | 1 | 2 | 3 | 4 |
| --- | --- | --- | --- | --- |
| ลำดับ (สมัย) | รูป | รายพระนาม/รายนาม | เริ่มวาระ | สิ้นสุดวาระ |
| 1 |  | เจ้าพระยาภาสกรวงศ์(พร บุนนาค) | พ.ศ. 2431 | พ.ศ. 2435 |
| 2 |  | เจ้าพระยาสุรศักดิ์มนตรี(เจิม แสงชูโต) | พ.ศ. 2435 | พ.ศ. 2439 |
รายนามผู้ดำรงตำแหน่ง > เสนาบดีกระทรวงเกษตราธิการ (พ.ศ. 2442 - พ.ศ. 2475)

| 0 | 1 | 2 | 3 | 4 |
| --- | --- | --- | --- | --- |
| ลำดับ (สมัย) | รูป | รายพระนาม/รายนาม | เริ่มวาระ | สิ้นสุดวาระ |
| 1 |  | พระยาเทเวศร์วงศ์วิวัฒน์(หม่อมราชวงศ์หลาน กุญชร) | พ.ศ. 2442 | พ.ศ. 2452 |
| 2 |  | พระยาวงษานุประพัทธ์(หม่อมราชวงศ์สท้าน สนิทวงศ์) | พ.ศ. 2452 | พ.ศ. 2455 |
| 3 |  | พระเจ้าบรมวงศ์เธอ กรมหลวงราชบุรีดิเรกฤทธิ์ | พ.ศ. 2462 | พ.ศ. 2463 |
| 4 |  | พระยาไชยยศสมบัติ(เฉลิม โกมารกุล ณ นคร) | พ.ศ. 2463 | พ.ศ. 2473 |
| 5 |  | เจ้าพระยาพิชัยญาติ(ดั่น บุนนาค) | พ.ศ. 2473 | พ.ศ. 2474 |
รายนามผู้ดำรงตำแหน่ง > เสนาบดีกระทรวงเกษตรพาณิชยการ (พ.ศ. 2475)

| 0 | 1 | 2 | 3 | 4 |
| --- | --- | --- | --- | --- |
| ลำดับ (สมัย) | รูป | รายพระนาม/รายนาม | เริ่มวาระ | สิ้นสุดวาระ |
| 1 |  | เจ้าพระยาวงษานุประพัทธ์(หม่อมราชวงศ์สท้าน สนิทวงศ์) | 29 มิถุนายน พ.ศ. 2475 | 10 ธันวาคม พ.ศ. 2475 |
รายนามผู้ดำรงตำแหน่ง > รัฐมนตรีว่าการกระทรวงเกษตรพาณิชยการ (พ.ศ. 2475 - พ.ศ. 2476)

| 0 | 1 | 2 | 3 | 4 | 5 |
| --- | --- | --- | --- | --- | --- |
| ลำดับ (สมัย) | รูป | รายนาม | ครม. คณะที่ | เริ่มวาระ | สิ้นสุดวาระ |
| 1 (1,2) |  | เจ้าพระยาวงษานุประพัทธ์(หม่อมราชวงศ์สท้าน สนิทวงศ์) | 2 | 10 ธันวาคม พ.ศ. 2475 | 1 เมษายน พ.ศ. 2476 |
| 1 (1,2) |  | เจ้าพระยาวงษานุประพัทธ์(หม่อมราชวงศ์สท้าน สนิทวงศ์) | 3 | 1 เมษายน พ.ศ. 2476 | 20 มิถุนายน พ.ศ. 2476 |
รายนามผู้ดำรงตำแหน่ง > รัฐมนตรีว่าการกระทรวงเกษตราธิการ (พ.ศ. 2478 - พ.ศ. 2495)

| 0 | 1 | 2 | 3 | 4 | 5 |
| --- | --- | --- | --- | --- | --- |
| ลำดับ (สมัย) | รูป | รายนาม | ครม. คณะที่ | เริ่มวาระ | สิ้นสุดวาระ |
| 2 |  | พระสารสาสน์ประพันธ์(ชื้น จารุวัสตร์) | 6 | 1 สิงหาคม พ.ศ. 2478 | 12 กุมภาพันธ์ พ.ศ. 2478 |
| 3 (1) |  | พระยาฤทธิอัคเนย์(สละ เอมะศิริ) | 6 | 12  กุมภาพันธ์ พ.ศ. 2478 | 9 สิงหาคม พ.ศ. 2480 |
| 4 |  | พระยาพหลพลพยุหเสนา(พจน์ พหลโยธิน) | 7 | 10 สิงหาคม พ.ศ. 2480 | 21 ธันวาคม พ.ศ. 2480 |
| 3 (2) |  | พระยาฤทธิอัคเนย์(สละ เอมะศิริ) | 8 | 21 ธันวาคม พ.ศ. 2480 | 16 ธันวาคม พ.ศ. 2481 |
| 5 |  | พระเวชยันต์รังสฤษฎ์(มุนี มหาสันทนะ) | 9 | 16 ธันวาคม พ.ศ. 2481 | 7 มีนาคม พ.ศ. 2485 |
| 6 (1,2) |  | สินธุ์ กมลนาวิน | 10 | 10 มีนาคม พ.ศ. 2485 | 1 สิงหาคม พ.ศ.​ 2487 |
| 6 (1,2) |  | สินธุ์ กมลนาวิน | 11 | 2 สิงหาคม พ.ศ.​ 2487 | 31 สิงหาคม พ.ศ. 2488 |
| 7 (1) |  | ทวี บุณยเกตุ | 12 | 1 กันยายน พ.ศ. 2488 | 17 กันยายน พ.ศ. 2488 |
| 8 |  | พระยาอรรถการีย์นิพนธ์(สิทธิ จุณณานนท์) | 13 | 19 กันยายน พ.ศ. 2488 | 31 มกราคม พ.ศ. 2489 |
| 9 |  | พระยาอัชราชทรงสิริ(แม้น อรุณลักษณ์) | 14 | 2 กุมภาพันธ์ พ.ศ. 2489 | 24 มีนาคม พ.ศ. 2489 |
| 7 (2,3) |  | ทวี บุณยเกตุ | 15 | 24 มีนาคม พ.ศ. 2489 | 11 มิถุนายน พ.ศ.​ 2489 |
| 7 (2,3) |  | ทวี บุณยเกตุ | 16 | 11 มิถุนายน พ.ศ. 2489 | 23 สิงหาคม​ พ.ศ. 2489 |
| 10 |  | จรูญ สืบแสง | 17 | 24 สิงหาคม พ.ศ. 2489 | 30 พฤษภาคม พ.ศ. 2490 |
| 11 |  | ช่วง เชวงศักดิ์สงคราม | 18 | 31 พฤษภาคม พ.ศ. 2490 | 8 พฤศจิกายน พ.ศ. 2490 |
| 12 |  | ควง อภัยวงศ์ | 19 | 11 พฤศจิกายน พ.ศ. 2490 | 18  พฤศจิกายน  พ.ศ. 2490 |
| 13 (1,2) |  | หม่อมเจ้าสิทธิพร กฤดากร | 19 | 18 พฤศจิกายน พ.ศ. 2490 | 21 กุมภาพันธ์ พ.ศ.​ 2491 |
| 13 (1,2) |  | หม่อมเจ้าสิทธิพร กฤดากร | 20 | 25 กุมภาพันธ์​ พ.ศ. 2491 | 8 เมษายน​ พ.ศ.​ 2491 |
| 14 |  | พระยาพนานุจร(เปล่ง สาครบุตร) | 21 | 15 เมษายน พ.ศ. 2491 | 30  พฤศจิกายน  พ.ศ. 2491 |
| 15 (1,2) |  | พระช่วงเกษตรศิลปการ(ช่วง โลจายะ) | 21 | 30 พฤศจิกายน พ.ศ. 2491 | 25 มิถุนายน พ.ศ.​ 2492 |
| 15 (1,2) |  | พระช่วงเกษตรศิลปการ(ช่วง โลจายะ) | 22 | 28 มิถุนายน พ.ศ.​ 2492 | 29 พฤศจิกายน พ.ศ. 2494 |
| 16 |  | เภา เพียรเลิศ บริภัณฑ์ยุทธกิจ | 23 | 29 พฤศจิกายน พ.ศ. 2494 | 6 ธันวาคม พ.ศ. 2494 |
| 17 |  | หลวงยุทธศาสตร์โกศล(ประยูร ศาสตระรุจิ) | 24 | 8 ธันวาคม พ.ศ. 2494 | 23 มีนาคม พ.ศ. 2495 |